

**LIETUVOS RESPUBLIKOS SEIMO KANCELIARIJOS**

**TEISĖS DEPARTAMENTAS**

Biudžetinė įstaiga Gedimino pr. 53, 01109 Vilnius Tel. (0 5) 209 6169 El. p. td@lrs.lt

Duomenys kaupiami ir saugomi Juridinių asmenų registre Kodas 188605295

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lietuvos Respublikos Seimo 2025-02-05 Nr. V-2025-

Peticijų komisijai Į 2025-01-28 Nr. V-2025-1724

**DĖL PETICIJOSE PATEIKTŲ SIŪLYMŲ PAKEISTI ĮSTATYMO „DĖL UŽSIENIEČIŲ TEISINĖS PADĖTIES“ 45, 451 IR 62 STRAIPSNIUS**

Atsakydami į Jūsų prašymą, teikiame nuomonę dėl Romo Stumbrio peticijose pateiktų siūlymų pakeisti įstatymo „Dėl užsieniečių teisinės padėties“ (toliau – Įstatymas) 45, 451 ir 62 straipsnius.

Peticijose yra formuluojami įvairūs siūlymai, kuriais, be kita ko, siekiama nustatyti, kad:

1) užsieniečiams, kuriems leidimai laikinai gyventi Lietuvos Respublikoje (toliau – leidimai laikinai gyventi) buvo panaikinti dėl Įstatymo 45 straipsnio 1 dalies 1 punkte nustatytų reikalavimų nevykdymo, būtų nustatytas 6 mėnesių išvykimo iš Lietuvos Respublikos laikotarpis, be to, tokiems užsieniečiams būtų suteiktas 3 mėnesių laikotarpis „pasitaisyti“ – įvykdžius minėtus reikalavimus, reikalavimas išvykti iš Lietuvos Respublikos šiems užsieniečiams nebebūtų taikomas (žr. siūlymą pakeisti Įstatymo 45 straipsnio 4 dalį);

2) užsieniečiams, kuriems leidimai laikinai gyventi buvo panaikinti dėl to, kad jie nebėra įmonių savininkai ar dalyviai ar startuolių savininkai ar dalyviai (leidimai laikinai gyventi jiems buvo išduoti būtent šiais pagrindais – pastaba mūsų), leidimai laikinai gyventi būtų išduodami kaip tam tikrą sumą, gautą už šių įmonių, startuolių ar jų akcijų pardavimą, investavusiems į kitų įmonių Lietuvoje akcijas užsieniečiams (žr. siūlymus pakeisti Įstatymo 45 ir 451 straipsnius, atitinkamai papildant 45 straipsnio 4 dalį ir 451 straipsnio 5 dalį), o tai reiškia, kad iš esmės yra siūloma nustatyti naujus leidimų laikinai gyventi pagrindus;

3) užsieniečiai, netekę darbo, darbdaviui nutraukus darbo sutartį (ir dėl to panaikinus jų leidimą laikinai gyventi – pastaba mūsų), galėtų dirbti pas kitą darbdavį, kai „įforminamas“ darbdavio garantinis raštas (žr. siūlymą pakeisti Įstatymo 62 straipsnį, papildant šio straipsnio 4 dalį), o tai iš esmės reiškia, jog yra siūloma, kad užsienietis tol, kol ir jeigu jam bus išduotas ar pakeistas leidimas laikinai gyventi, Lietuvoje gyventų neteisėtai – su negaliojančiu leidimu laikinai gyventi (darbdavio garantinis raštas nėra užsieniečio teisėto gyvenimo Lietuvoje pagrindas – pastaba mūsų).

Pažymėtina, kad peticijose išdėstyti siūlymai yra fragmentiški ir sistemiškai nedera su kitomis Įstatymo nuostatomis: 28 straipsnio 2 dalimi, kurioje reglamentuojama prašymo išduoti leidimą gyventi pateikimo tvarka, 39 straipsniu, kuriame reglamentuojamas neteisėtas gyvenimas Lietuvos Respublikoje, 40 straipsnio 1 dalimi, kurioje nustatytas baigtinis leidimo laikinai gyventi išdavimo ir keitimo pagrindų sąrašas, 44 straipsnio 1 dalies 2 punktu, kuriame nustatyti atitinkami įpareigojimai darbdaviui, siekiančiam įdarbinti užsienietį, 571 straipsniu, kuriame nustatyta užsieniečių, kuriems leidimai laikinai gyventi išduodami pagal 44 straipsnio 1 dalies 2 punktą, skaičiaus nustatymo tvarka – kvota, ir IX skyriumi, kuriame reglamentuojamas išvykimas iš Lietuvos Respublikos (nustatyta prievolė išvykti iš Lietuvos Respublikos iki leidimo laikinai gyventi galiojimo pabaigos, išvykimo terminai, išimtys ir kt.).

Atkreiptinas dėmesys ir į tai, kad peticijose suformuluoti siūlymai stokoja logikos, teisinio aiškumo, neaiškus šių siūlymų tarpusavio santykis, jie suformuluoti nesilaikant Teisės aktų projektų rengimo rekomendacijose, patvirtintose teisingumo ministro 2013 m. gruodžio 23 d. įsakymu Nr. 1R-298 „Dėl Teisės aktų projektų rengimo rekomendacijų patvirtinimo“, nustatytų reikalavimų, vartojamos netikslios ir teisiškai ydingos formuluotės – „pardavus teisėtą veiklą“, „pardavus startuolio veiklą“, „darbdavio garantinis raštas“ ir pan.

Privatinės teisės skyriaus vyresnioji patarėja,

pavaduojanti Teisės departamento direktorių Milda Masteikienė

L. Schulte-Ebbert, tel. (0 5) 209 6055, el. p. liucija.schulteebbert@lrs.lt

V. Staugaitytė, tel. (0 5) 209 6898, el. p. viktorija.staugaityte@lrs.lt